Jørn Pedersen (S), 1998-04-28:
Der er jo god grund til en dag som i dag at takke SF, fordi de har stillet denne forespørgsel.
Det er glimrende, og det er især glimrende, fordi SF, som de har gjort ved så mange lejligheder på det sidste, har kigget godt og grundigt i regeringsgrundlaget og har fundet interessante ting dér, som de ønsker at diskutere fra Folketingets talerstol, og det er absolut positivt. Regeringsgrundlaget tager jo udgangspunkt i de initiativer, regeringen har sat i værk, og om hvilke man for nogles vedkommende kan sige, at de allerede er begyndt at virke.
Det andet bærende i regeringsgrundlaget er en række tiltag, der er på vej dels i de nærmeste år, dels lidt længere ude i fremtiden.
For Socialdemokratiet er der ikke nogen tvivl om, at det netop er på tidspunkter, hvor beskæftigelsen er i fremgang, hvor flere og flere kommer i arbejde og uddannelse, at man skal bruge ressourcer og kræfter på at kigge på de grupper, der måske er blevet ladt tilbage, og for hvem tempoet slet ikke har været det, som nogle af de andre har oplevet, og det er vi naturligvis parat til.
Som en væsentlig forudsætning for, at man kan forhindre udstødelse, er vi nødt til at have et rummeligt
arbejdsmarked
Det er utrolig vigtigt, som arbejdsministeren også nævnede tidligere, at arbejdsmarkedets parter er parat til at yde en indsats for at løse nogle af disse opgaver, og der er det jo glimrende set med socialdemokratiske øjne, at virksomhedernes sociale ansvar har været sat under debat gennem en årrække fra flere ministeriers side.
Det er også glimrende, at vi her i Folketinget med ikrafttrædelse den 1. januar 1998 - det er altså noget, der er i gang - har vedtaget loven om fleksjob, og det var en stor glæde for os i Socialdemokratiet, at det var et enigt Folketing, der vedtog den lov.
Jeg tror også, der er meget fremtid i, at der er individuelle handlingsplaner for de ledige og især de langtidsledige, hvor man tager hensyn til den enkelte person plus det behov, der måtte være.
Det er vigtige knapper at trykke på, og både inden for Arbejdsministeriets område og Socialministeriets område har vi jo set en række initiativer, der specielt har taget hensyn til de svageste og de handicappede på arbejdsmarkedet.
En anden væsentlig faktor i denne debat mener Socialdemokratiet er tidlig aktivering.
Det er vigtigt, som jeg nævnede tidligere, at de lediges ønsker kombineres med, hvad det er for nogle ønsker og behov, der er på det lokale arbejdsmarked, og det vil være flot, hvis vi i Danmark kan leve op til EU's målsætning og sige, at alle over 30 år skal aktiveres inden for det første år og dem under 30 år inden for det første halve år.
Hvis vi gør det, ville det være første gang i EU's samarbejdes historie, men jeg mener også, at vi på det område skal være et foregangsland.
Uagtet at ordføreren for forespørgerne malede verden i lidt mørke toner, vil jeg godt rose samme person og sige, at vi dog i fællesskab med andre partier i dette Folketing har vedtaget nogle sociallove, der træder i kraft her pr. 1. juli 1998, og hvori der er nogle klare tendenser til, at udstødningen skal forhindres og forebygges.
Jeg tror, det bliver et klart skridt i den rigtige retning, at man nu lokalt får forankret et samarbejde med de øjne, der er vant til at se på de lokale forhold, og hvor arbejdsmarkedets parter er med sammen med andre vigtige faktorer.
Jeg synes også, det er vigtigt, at vi nu omkring de nye sociale love har fået forankret, at grupper, der ikke kan deltage aktivt på arbejdsmarkedet, også får muligheder, og jeg tror, det er vigtigt, at vi også fremover siger, at de frivillige sociale organisationer skal, som vi vedtog i forbindelse med lovene, inddrages i højere grad, end vi har set tidligere, bl.a. i opbyggelsen af netværk for visse grupper, hvor ensomhed og udstødelse kan være væsentlige problemer i måske højere grad end manglende tilknytning til arbejdsmarkedet.
Det er glædeligt at se, at også på by- og boligområdet er der sket en hel række ting.
Jeg kan ikke nå at nævne dem alle, men vi har da gode ting, og det er også vigtigt, synes jeg, at vi i dag har fået et tilsagn om tre fremadrettede elementer.
By- og boligministeren kommer med væsentlige ting her i løbet af 1998 om boligsituationen og de svageste, og hvad man ellers kan gøre dér.
Det glæder jeg mig til at se, og vi i Socialdemokratiet ser frem til det.
Jeg synes også, det var glædeligt, at arbejdsministeren her fra Folketingets talerstol konkretiserede, at omkring nogle af de forhold, der også blev nævnt af forespørgeren, er man klar til inden årets udgang via et udvalgsarbejde at komme med nogle konkrete bud.
I al beskedenhed kan vi, der arbejder meget med socialpolitik, sige, at vi har været yderst fremadrettede, i og med vi allerede sidste år forhandlede en hel række tiltag, der vil gøre, at vi med god samvittighed, synes jeg, kan sige, at det bliver nemmere at være nogle af de grupper, der har risiko for at blive udstødt, og at vi faktisk har taget højde for at give dem nogle redskaber.
Må jeg til sidst sige om det af SF fremsatte forslag til vedtagelse: Med de redegørelser, vi har fået herfra, og alle de ting, der er i gang og på vej, synes jeg ikke, tiden er inde til, at vi skal nedsætte nye kommissioner, der så på embedsmandsniveau skal sidde og vurdere politiske spørgsmål.
Det er vel ikke det, et parlament med vores tradition har mest behov for.